khistorydata/jeongjo-sjw-relations huggingface dataset:
정조 9년 · 목
敎曰。卿等俱在藩閫重任。凡於事機。務從審愼。豈可隨衆擾蕩。不念朝家鎭安之意也。近聞營閫邑鎭。窺捕四布之故。居者揮客。行者荷擔。民情在在繹騷云。設或有不逞之徒。陰圖異志。此特小醜耳。在平民何有。昨春則爲騷屑所困。民不奠居。今春則爲營邑所擾。民亦不安。嗟彼平民。豈不哀矜。況凶徒之譸張騷屑。蓋出於先動民心之計。而今於事端現發之後。在平民則尤可撫摩。使凶徒斷望而斷計可也。豈或反使平民。從以動搖耶。卿等惟以窺伺爲急務。守宰則以廉探看作已任。若此而平民何以支堪。朝家於此。爲卿等實不勝慨慨。日前已惕此意。申諭卿等。而續聞擾聒一向不已云。不得已又此宣及。如是嚴飭之後。又或如前劻勷。自監兵水使。難免重勘。以此惕念擧行。至於營將等。常時旣不能防奸戢盜。近始廣布校卒。惟欲誇張聽聞。事甚可駭。以此意各別嚴飭。平居安等樂生。各有親上事長之心。豈不愈於廉校捕卒耶。衆心成城。古人言之。卿等幷須惕念。
정조 9년 · 강
命禮曹判書趙㻐申飭上來。
정조 9년 · 목
敎曰。除拜多曰。尙無動靜。行禮曹判書趙㻐申飭上來行公。○又敎曰。禮判闋服之後。旣無所遭人言。初疏再疏。輒言情地之臲卼何也。且旣承批。牌招申飭行公。
정조 9년 · 강
以金方行安策爲校理。前望也。
정조 9년 · 강
以鄭一祥爲平安監司。備薦也。
정조 9년 · 강
有政。吏曹參判徐有防。參議黃昇源進。
정조 9년 · 목
以趙㻐爲戶曹判書。鄭福煥爲司書。金鍾秀爲知經筵。
정조 9년 · 강
命石城縣失火大同以本色上納。
정조 9년 · 목
洪忠監司沈豊之以石城縣大同米失火事馳啓。敎以。稅穀之裝發後臭載。雖或有之。裝運未發。稱以失火。此前所未聞之擧。國穀欠縮。猶屬細事。荐饑之餘。且當窮春捧稅之時。民力之殫竭。如在目中。及今反以燼餘沈濕之米。勒給民間。使之星火改色。誠有所不忍者。若依拯劣未例。待秋分徵。亦豈恤民隱之意。寧失六百包穀物。不欲爲剝民之政。今番特以本色上納。雖升合之穀。切勿更侵於民可也。如是下敎之後。該邑稱以上納補縮。有斂民之擧。道伯各別詳細廉探。具由狀聞。大抵護送之不勤。當有罪科。況此境內失火乎。該守令待畢納。令該府拏問處之。如已分給民間。亦不更爲督捧。但令待秋成分徵爲可。惠堂知悉。以此意措辭行會。
정조 9년 · 강
許施喬桐府餉米加分之請。
정조 9년 · 목
備邊司啓言。卽見喬桐府使李文德報本司牒辭。則以爲。本邑元還各穀。連因停減。數甚不敷。而餉米亦漸耗縮。當年還分之數。只是七百十九石。還民則將至一千二百餘戶。以此穀數。分排於受還之戶。太不相當。留庫中限三分二。特許加分爲請矣。本府以海島殘邑。生穀之道。比陸爲難。農民種糧。全靠還上。而近年以來。連値停減。毋論餉還。厥數大縮。穀物與戶數之無以排分。誠如所報。一依牒辭。餉米留庫中限三分二。特許加分。請以爲接濟勸農之地。允之。
정조 9년 · 강
安川君烓陳疏請往省先壠。賜批許之。
정조 9년 · 강
同知李憲默上疏懲討。兼辭職。賜批。
정조 9년 · 목
疏略曰。臣伏奉昨年七月初七日。內賜貽燕綸音。一篇絲綸。無非爲元良求助群下。鎭安朝著。以武王之貽成王之燕。反復丁寧。孰不感動警惕。而惟彼夏賊。獨何心腸。敢投凶書。甘爲千萬古劇賊也。討逆大義。人得以共之。故不勝憂憤之忱。敢效執藝之諫。留心採納焉。首春歲時。特降優老之典。賜給米肉。千萬夢外。加給歲饌。雖隕首結草。何以報其萬一耶。臣身旣退。臣職不當仍冒。所居窮僻。已遞與否。旣未得聞。近伏聞姓名尙在舊職。玆敢略控短章。亟賜鐫改。批以。豈欲鎭安而然哉。夏賊一人之出。卽天地間變怪。寧有二夏賊。已將此意。悉諭諸臣疏批矣。米肉加給。蓋出優老之典。卿其勿辭。俟少間上來肅命。
정조 9년 · 강
明日詣 景慕宮。命展拜。
정조 9년 · 목
敎曰。今朔尙未展拜。明日當詣 景慕宮展拜。由月覲門。以此知悉。○又敎曰。軍兵勞苦。莫如近日。明日展拜時。禁軍入番中五十人。內吹亦以入番擧行。挾輦軍則兩門入番中。秪以五十名磨鍊。設布帳。以訓禁營中當次營門擧行事分付。
정조 9년 · 강
緘推戶曹判書趙㻐。
정조 9년 · 목
敎曰。辭疏再徹。職名三改。然猶逡巡。果何所據。此重臣將無束帶供職之日乎。早知其如是自劃。初何必再點於舊望乎。欲知必辭之委折。緘辭從重推考。
정조 9년 · 강
詣 景慕宮展拜。
정조 9년 · 목
具翼善冠袞龍袍。乘輿出協陽門。由月覲門。詣 景慕宮。就版位行禮。入 廟內奉審訖。還入齋殿。少頃乘輿出日瞻門。由月覲門協陽門還內。
정조 9년 · 강
罷洪忠監司沈豊之職。
정조 9년 · 목
敎曰。旬宣之責。爲任果何如也。憤痛自憤痛。彈壓自彈壓。豈可專此而忽彼。大抵公山陳哥事。雖出於洋賊之招。不實則甚矣。特令付之本道者。只念閱實其證左而已。元無一人發捕之命。當昨年邪說喧豗之時。識者然疑。愚氓篤信。疑傳信傳。以訛傳訛。三傳之虎。市人孰不疑惑。此蓋凶徒之計。在於先動人心也。今幸綢繆之手脚略露。主謀與紹介者。次弟伏法。究其端緖。不在於外邑。道路所聞。傳說於親知之間者。特常事耳。豈足擅自盤覈。所謂乙龍云云。妄誕尤有甚爲。旣知傳會之指在來月。則反以人名秘移他道。要令廣捕。且以已捉者言之。不過是八十老人也。昨年騷屑之參聞。何關於今番獄事乎。今若期於究出言根而後已。則一境士民。免者幾希。啓下査事。事體至重。而不待回下。徑先發捕。此莫非劻勷所致。此道臣出自近密。顚錯如許。管下閫鎭之轉祖浮動。可推而知。其在尊國體鎭人心之道。些少迎送之弊。有不可顧。洪忠監司沈豊之。施以罷職不敍之典。政官牌招開政。錦伯之代。卽令差出。
정조 9년 · 목
以李得臣爲洪忠監司。鄭民始爲禮曹判書。
정조 9년 · 강
飭吏曹判書李命植。戶曹判書趙㻐。
정조 9년 · 목
敎曰。朝著和平。然後國事可做。微官之互相擠排。猶可禁止。況以兩重臣資歷。如是不相能。豈容任其噴薄。昨夏疏語。已多睽離之漸。今日緘辭。太欠夤協之風。說去說來。底定無期。將使膠擾世界。徒添一番風波。彼重臣者。若聞體國之大義。焉敢復提宿嫌。以此意嚴飭吏曹判書李命植戶曹判書趙㻐等處。無或更以彼此私義。攙及於辭疏。而似此不緊向語。政院切勿捧入。
정조 9년 · 강
命戶曹判書趙㻐。以昨日牌。更爲申飭。
정조 9년 · 목
因㻐緘辭草記。敎以。此公事勿施。從古人臣之遭罹何限。而便欲高飛遠走如戶判者。未之前聞。兩重臣睽離委折。姑舍是。予則曰此重臣之必欲因仍自廢。誠理會不得。更勸出脚。不已疲乎。令政院仍以昨日之牌去來。更爲申飭。
정조 9년 · 강
命金城囚金萬泰等。分首從酌決。
정조 9년 · 목
刑曹啓言。金城縣殺獄罪人金萬泰。獄體至重。有難輕議。請依前同推之意。分付道臣。敎以。此獄元犯。要不出俊芳萬泰二人。而父子同力。初鬪再鬪。或憤其親之受辱而下手起鬧。或恃其年之旣老而執䯻相觝。轉轉觸傷。因仍致命。由我之律。渠輩亦所不辭。三尺至嚴。有難容貸。而細閱前後詞案。亦不無一二參恕之端。大抵屍帳傷處。有被打痕。有被觝痕。而屍親初招。以打屬萬泰。以觝屬俊芳。由前而言。則萬泰當爲元犯。而傷處之或硬或堅者。多是觝觸之跡。當初犯手。雖由於萬泰。末乃致命。似不專在於被打。由後而言。則俊芳當爲元犯。而非但看證不實。被死人贊石。一往再往。乘醉作拏。如是之際。無怪其渠自顚擈。至於觸傷。卿曹回啓中。拈出三條疑端。以打背觝胸。皆付結疑之科。竟以凍庭翻轉。觸地觸石。爲不是異事云者。亦可謂不無意見。不然則俊芳雖曰獰悍。豈如渠七十之人。何能猛力觝觸乎。父子替當。互相爭死。此可見倫理之不泯。而論以獄體。自有不難卞者。家人共犯。只坐家長。俊芳烏可免償死之律。然實因詞證。旣未十分明的。則老幼特被哀矜之文。政爲此獄準備。俊芳萬泰等。分首從酌決後。卽爲狀聞事。分付道臣。
정조 9년 · 강
以鄭彥郁爲承旨。前望也。
정조 9년 · 강
遞承旨鄭彥郁。以李祖源代之。
정조 9년 · 목
政院以彥郁在外啓請下諭。敎以。許遞。前望單子入之。
정조 9년 · 강
命朱炯魯減死定配。
정조 9년 · 목
鞫廳啓言。罪人朱炯魯。屢次盤問。尙未輸款。則逆謀之的實同參。雖無眞贓之現露。而本以與諸賊親密之人。前後納供時。吞吐之狀。終涉可疑。今此聖敎。實出於好生傳輕之德意。而獄事未究竟之前。遽然酌處。恐有欠於重鞫體之道。成命之下。不得奉行。敎以。一罪囚殺活。何必多費辭敎。而誠以人命至重。不可歇看故耳。旣知其當活。而拘於卿等爭難。因仍瘐斃。卿等其可曰盡大臣之責乎。若使古大臣當之。必無此草記矣。大抵鞫囚之從輕決放。前後何限。而近日反是。一入鞫獄。則皆認以不可酌處。此雖習俗所使然。有關後弊。誠云非細。依初下敎。卽爲擧行後。更爲草記。夜漏已深。又將此事酬應。至於徹宵乎。該房承旨若不催促。難免重勘。以此知悉。
정조 9년 · 강
命利川府使沈銓發緘取招。
정조 9년 · 목
因京畿監司金思穆徐順福擊錚査啓。敎以。近來此等訟理。間多爽實之事。曲直難以遙度。必皆付諸道伯。俾各從公査決。而至於此訟。將此査啓。反覆參究。邑牒道狀。俱可謂外題。設令李大俊則果非自掘。而孫尙辰明是私掘。被繫尙辰等三人中一人。先已瘐斃。本事便屬究竟。而然猶經歲囚推。又欲照律定配。此大明律法文乎。大典定式乎。寧有如許訟體。雖以殺獄言之。諸人被告。一人致斃。餘當竝置生科。況此微眚薄犯之無甚關重者。大俊之偸葬。旣在大村家垈之內。以當日掘移之意。官旣公決。渠又納侤。爲尙辰輩者。設或首先下手。是官掘也。非民掘也。是大俊之自掘也。非尙辰輩私掘也。由前由後。此訟已之可也。身爲査官。何敢以沒緊着之說。無倫脊之供。鋪張臚列。肆然煩浼乎。且況昨冬赦典。跛躃皆聳。經赦不放。大是法外。而此一款了無攙及於跋語中。此而循例判下。此後人家壓近處。將不得禁葬。因一幺麼大俊之偸葬。村人之病死瘐死。至於四人之多。査官亦命吏也。而乃不動念於人命之致斃。此等査官。將焉用哉。利川府使沈銓。令該曹發緘取招以聞。卿徒仰査官之口。未曾出一別見。疏忽甚矣。推考。李大俊當初壓葬。已有蔑法冒禁之罪。又於特敎按査之下。遊辭納供者。民習雖極痛駭。細考伊時事狀。稍待渠兄還歸之後掘移。人情似或無怪。而若今白放。則無以正民習奠民居。分付山在官。聚會紙筒村民人。決杖放送。此啓還下送。擧行形止狀聞。
정조 9년 · 목
具翼善冠袞龍袍。乘輿出協陽門。詣肅章門陞座。○敎曰。都承旨進去藥院。養胃湯監煎以入。○又敎曰。罪人洪克榮上之。以與福榮相失故及與梁哥嫉如仇讎之狀。詳細盤問。予曰。此囚之終不直告。恐或延累於福榮故也。益榮許。亦以此意。秋堂善爲盤覈。予曰。此罪人則無更問之端。着笠放送。使捕將着實保授。以待益榮出場後放送。大司憲洪檢等進前曰。克榮雖云無可問之端。而獄體至嚴。決不可全釋矣。予曰。卿等之言好矣。已令捕廳保授矣。予曰。罪人洪福榮梁衡上之。使之面質。問目。予曰。罪人洪福榮下府。李瑮上之。加刑嚴問。問目。○入小次。仍命罪人下府。○敎曰。親鞫姑罷。又命領相兵判訓將左右捕將提調入侍。徐命善趙時俊具善復李敬懋具明謙徐有隣進伏。命善曰。臣之處義。萬分悲迫。束帶出入。有靦面目。當此無前之逆變。他不暇顧。冒沒入參。然情踪去益難安。伏乞亟賜斥退焉。予曰。卿之引義。何若是過當耶。況此時豈可言私。予方有思量者矣。大抵今番獄情。萬萬驚心。其排布設施。至凶且憯。幾踵戊申之變。今幸發露。而朝廷之上。果有先事炳幾。逆折奸萠者乎。 先朝戊申。則有故相臣李宗城及洪景輔吳光運諸人。可謂功存社稷矣。此等人今何以得見乎。訓將之聞變卽告。足可謂有功於國家。予甚感之。此後事。將何以處之耶。命善曰。今此逆變之猖獗。可謂振古所無。擧事之期。分明在三月云。則朝廷之恬嬉度日。大有乖於備豫綢繆之道矣。予曰。卿言果然。獄事收煞之後。不可無一番宣諭之擧。而前後洞諭。亦何益乎。目今之務。未知何以注措則得宜也。命善曰。今則無所指向。先遣繡衣於靈巖則似好矣。予曰。諸臣之意何如。善復曰。此事庶爲偵察鎭安兩便之道矣。有隣。時俊等曰。雖不可騷擾。將臣相議。要害處守令營將。不可不急先擇差矣。予曰。兵判之意何如。營將中準朔處。次次遷移則似好耶。時俊曰。營將擇差。果爲急先務矣。予曰。內修外攘。不可廢一。收拾人心。爲今上策。卿在本兵。黜陟武弁。惟才是用。是卿家學。恢張公道。爲官擇人好矣。時俊曰。臣知識蒙昧。武弁中且無知面者。臣何敢一半分跂及前人也。予曰。營將當從何處。先爲差送耶。善復曰。湖西數處及羅州晉州等地。似爲要害矣。予曰。卿思其人誰可堪也。善復曰。臣之所思。則具敍五許任元厚鎭可堪是任矣。○乘輿由協陽門還內。
정조 9년 · 강
命判義禁金鍾秀給由。
정조 9년 · 목
敎曰。判義禁金鍾秀聞其情理。勢難許久在京。給由。趁設鞫日上來參鞫。
정조 9년 · 강
遞禮曹參判金文淳。
정조 9년 · 목
敎曰。禮曹參判金文淳本職許遞。仍令該曹口傳付軍職。
정조 9년 · 강
有政。吏曹判書李命植。參判徐有防。兵曹判書趙時俊進。
정조 9년 · 목
以李敬養爲禮曹參判。安策爲司書。沈基泰爲尙州牧使。
정조 9년 · 목
雩祀壇節祭。在明日也。
정조 9년 · 강
遞承旨李祖源李祖承。以徐有防李漢豐代之。
정조 9년 · 목
敎曰。在外承旨許遞。前望單子入之。又敎曰。左副承旨李祖承遞差。
정조 9년 · 목
敎曰。捕廳在囚罪人李景容。以福榮家傔人。衡賊處錢貨去來。無不紹介。文德弘與梁達洙。俱有看檢家信役事之罪。竝移送秋曹遠配。文光德設局河東。賣藥資生。雖因衡賊之指使。亦不可白放。亦爲移送秋曹。照律定配。○刑曹啓言。罪人李景容文德弘。各嚴刑一次後。景容白翎鎭。德弘富寧府。文光德杖一百後豐川府。竝定配所。卽爲押送。敎以。嚴飭地方官。各別防守。萬一交通外人。譸張妖言。當該地方官。待來頭廉問時。卽其地定配。以必嚴飭。金興民等發配地方處。亦以此意嚴飭。
정조 9년 · 목
具翼善冠袞龍袍。乘輿出協陽門。詣肅章門陞座。○予曰。俄者推鞫罪人供辭。果何如。左議政洪樂性曰。直招一如河哥所傳矣。判府事徐命善曰。夏賊未及窮覈。臣民之憤。至今未洩。今番則決不可歇后矣。予曰。依下敎着實盤問也。○罪人斗恭上闕。敎曰。刑房都事事過後拿處。又敎曰。問目外。罪人切勿雜談之意。更爲嚴飭。○予曰。夏賊傔人。方在囚禁中。厥漢果知凶書云乎。捕將具明謙曰。凶賊書凶書時。厥漢在傍磨墨云矣。予曰。大臣及金吾堂上進前。予曰。罪人旣以嫁禍縉紳納供。繼此發問。何以則爲好。卿等之見。果何如。命善等曰。以今供辭見之。頃刻變改。有難取信。今若直捧結案。正法。則猶可說也。如是泛訊。實非重獄體之道。凶言酬酢及同一心腸之人。嚴鞫究問。斷不可已矣。今若不然。其所告變窮覈之義。果安在哉。予曰。予則以爲。自金吾嚴加盤問。已得眞贓。而取招中有所云云。故不無動心。至於親問矣。以今供辭見之。實無可問之道也。世間豈有二夏賊。而謂必有之。則獄體亦不成說。卿等更爲齊進金吾。直捧結案以奏。予曰。鞫庭訊杖。毋過二次。又有徑斃之慮。罪人下府。限十五度加刑。檢等曰。一夏賊已是大變怪。則夫豈有二夏賊。而世變無所不有。安保其又不出夏賊乎。更加窮訊。期於得情。斷不可已也。予曰。世豈有二夏賊。卿等不必煩請也。命善曰。一未嚴訊。遽然正法。則臣等憤痛之心。當復如何乎。在簡曰。公私之別。危言危行等說。豈無同情之人乎。更加盤問。恐不可已矣。予曰。昨今失睡。氣甚不平。而獄體至重。不得已親問矣。罪人供辭。一向漫漶。別無更問之端。今若使之亂招。則便歸嫁禍矣。樂性曰。文書付丙。已極失之過中。今又不爲嚴覈。則臣民之憤痛。將何如耶。予曰。夏賊本非稱兵醞釀之此。火其文書。良以此也。前後盤問者。不過傷人一事。而旣稱嫁禍搢紳。則其將窮覈其搢紳。同義禁金尙集曰。今日親問。必欲使罪人不得出一言。一向如是。則雖終日訊問。恐不如不問矣。樂性曰。同義禁所奏。誠確論矣。予曰。果是牢確之言。而其於無所適從。何哉。予曰。鶴伊雖未及捉來。而於洋海。旣無係關。洋海若至徑斃。則將爲失刑。卿等之意何如。存謙等曰。鶴伊之査實。在於金灝。而不關於洋海。直捧結案似好。洋賊之父。亦不可連坐而止矣。予曰。洋海別無更問之端乎。鍾秀等曰。所謂異人外。無可問之事矣。予謂捕將李敬懋具明謙曰。鶴伊尙無消息乎。敬懋等曰。姑未捉得云矣。予曰。卿等旣不能捕一賊。但使校卒作弊繹騷。是豈成說。遲滯校卒。査實科治宜矣。敬懋等曰。莫非臣等不善飭之罪矣。予曰。今番臺臣事。誠爲慨然。以瑮賊事言之。請用适雲例云者。律不相稱。此雖出於憤痛之致。而猶可將順之事。必欲一番爭執。臺臣事。太不誠實矣。逆賊一出。則其將皆用适雲例乎。如是之故。應坐者尙不得發配。是豈成說乎。○敎曰。罪人吳道夏減死定配。河光容成應道竝放送。又敎曰。罪人吳道夏配所。斯速磨鍊以入。到配後各別防守事申飭。罪人光謙度恂。下送河東府。大會民人曉喩後正法事分付。又敎曰。親鞫撤罷。又敎曰。獄事今幾收煞。不宜曠月。殿座未罷前。罪人正法。斯速擧行。○予曰。戶判事誠爲慨然。果不欲立於朝廷乎。分義道理。爲敢乃爾。斯速入來事。更爲申飭。仍入小次。命都承旨持湯劑入侍。致中奉湯劑進前。進御訖。命判府事徐命善李徽之。吏曹判書李命植。戶曹判書趙㻐入侍。命善等進伏。予謂㻐曰。卿之處義太過矣。官職再易。而一向遜辭。無意供職。予之向來緘推。今日筵敎。蓋欲開卿進身之路耳。卿旣入來。毋或如前自阻。身殉國事。以副予至意可也。㻐泣而對曰。臣之引義。豈有他哉。只以㾕穢之蹤。義難更入修門故耳。前後飭敎。非止一再。而俄伏承筵敎。分義所在。玆不得不冒沒入來。重登文陛。獲近耿光。無狀賤臣。何以得此。弟臣情勢。與他自殊。雖萬被誅戮。實無供職之勢矣。予曰。過矣過矣。仍命吏判進前。敎曰。卿則以戶判事。果不爲撕捱乎。命植曰。俄伏承下敎之後。義難顧私。故不敢撕捱矣。予顧謂㻐曰。吏判旣如是開釋。卿何獨深引乎。近日位著乏人。朝象泮渙。卿與吏判。義同休戚。雖有平日不相能之事。豈可以是便欲永謝於朝行乎。夫朝廷和平。然後國事可做。若因一番疏論之擧。永不束帶立朝。則在卿私計。雖或得矣。其於國事何哉。其勿更引。必勉共濟。是予之望也。㻐曰。臣荷兩朝恩私。致位卿班。臣雖至愚不肖。豈不欲涓埃之仰報也。臣母在時。每以移孝一節。敎誨申申。只緣臣持身不謹。厚招人言。身名之汚辱極矣。不但聖恩之莫酬。抑亦母訓之辜負。今老母已作故矣。言猶在耳。臣生旣無以報殿下。死無歸見臣母之面。不忠不孝。豈有大於臣者乎。臣之情勢。想已洞燭矣。古今天下。安有冒護逆之名。而晏然供職者乎。伏望府垂體諒。俾卒生成之澤焉。予曰。吏判向年疏中。曾有護逆二字乎。似不然。㻐曰。吏判疏中所斥。因尹得孚疏。而至加臣以扶護云云。人臣蒙此惡名。而豈有抗顏立朝者乎。予曰。覽吏判昨年北伯時疏語。似不至此矣。㻐曰。原疏倘入乙覽。則可以俯悉。臣何敢誣也。予謂命植曰。戶判自引雖如此。卿則似不如是矣。命植曰。臣之俄者所對。以聖敎截嚴。故不敢顧私矣。戶判所執如此。臣雖無恥。亦豈敢冒沒乎。予謂㻐曰。以卿引義之故。彼重臣亦復引義。卿雖自引。獨不念他人之緣卿引義乎。㻐曰。臣所自引。臣一身之處義而已。彼重臣之處義與否。臣不敢知矣。予曰。彼重臣。豈有惡心於卿乎。一時論斥。似無深意於其間。卿須思之。卿與吏判。俱是予倚毗之臣。乃引此事。如是難進。目今世道日下之時。挽回彌綸之責。捨卿等其誰。卿其思先公之義。兩忘宿憾。同心共濟。則豈非國家之幸。㻐曰。聖敎若是諄複。益不勝惶悚之至。而弟汚衊之身。其不可冒沒於周行也。決矣。若使臣揚揚供職。自同乎人。則豈不羞當世而辱朝廷乎。予曰。卿等筵退後。須益加思量。勿復更以處義爲言。仍命吏戶判先退。予曰。戶判處義。不已過乎。命善曰。戶判之一向引義。誠固滯矣。予謂徽之曰。卿以耆社之臣。萬里銜命。揚名外國。予甚嘉尙矣。徽之曰。臣以無似。奉命異域。君命之不辱。莫非王靈所曁。有何揚名之可言哉。命善曰。李判府今番使行。以文筆得名。以臣所聞。賢於姜世晃遠矣。予曰。卿於衰暮之齡。以文筆誇示中國。誠可貴矣。又敎曰。獄事之今日究竟。誠多幸矣。命善曰。然矣。俄與左相有所酬酢。而未及仰達矣。今番則當告 廟頒赦矣。予曰。今番逆獄。凡百擧行。當依例爲之矣。○乘輿由協陽門還內。
정조 9년 · 강
遞禮曹判書鄭民始。參判朴祐源。
정조 9년 · 목
敎曰。在外及差祭禮曹堂上許遞。政官牌招開政。
정조 9년 · 강
推吏曹判書李命植。
정조 9년 · 목
敎曰。俄與戶判登筵也。旣承筵敎。且有筵奏。政牌違牌。果非所料。行吏曹判書李命植推考。更卽牌招。
정조 9년 · 강
召見時原任大臣禁堂于誠正閣。領府事鄭存謙。判府事徐命善李徽之李福源左議政洪樂性。判義禁金鍾秀。知義禁徐有隣李在簡。同義禁金尙集。
정조 9년 · 목
請對也。○予曰。半夜求對。未知有何時急事乎。存謙等曰。罪人斗恭。更爲加刑嚴訊。則夏賊凶書中二件事。渠果勸成云。而其所凶言。又是夏賊之所不道。臣等不知臣死之義。頑然至今。忍聞此窮天地亘古今所未聞之凶言。衷情抑塞。不知所以仰達矣。予曰。天地間。豈復有如此變怪乎。誠往牒之所未有矣。予嘗以爲一夏賊之外。復豈有二夏賊爲敎矣。到今思之。誠萬萬凶獰矣。福源曰。此賊與夏賊同一心腸。自巨濟捉來。蓋爲問其同情之人矣。今渠所供如此。不可不打破窩窟。永祛根柢矣。予曰。觀渠貌狀。似是壯士。豈料今日復生一夏賊耶。僉曰。此賊旣若是窮凶。斗恒亦無不知之理。及今拿問宜矣。予曰。至於夏賊事。實不欲更提。卿等亦何心。忍聞此不忍聞之說乎。僉曰此賊叔姪。自生民以來。所未有者。斗恒以其猶子。豈可獨逭王章乎。斯速正法。斷不可已矣。予曰夜將晨矣。卿等退去。斯速盤問。今日內收殺宜矣。
정조 9년 · 목
以李在簡爲禮曹判書。趙時偉爲禮曹參判。
정조 9년 · 강
遞承旨權以綱以林濟遠代之。尋遞濟遠。以金履正代之。
정조 9년 · 목
以綱不爲仕進。政院請牌招。敎以。許遞。前望入之。濟遠時在石城地。政院請下諭。敎以。許遞。前望入之。
정조 9년 · 강
皇壇望 位禮時百官淸齋。命添入齋宿單子。
정조 9년 · 목
禮曹啓言。 皇壇望位禮時齋宿。無一定之制。更加論理稟處事命下矣。取考謄錄。陪參人員。旣有齋宿之文。今後則齋宿單子中。陪參百官淸齋一宿之意。添入爲宜。以此請定式施行。允之。
정조 9년 · 강
命陪牌矯革。嚴飭諸道。
정조 9년 · 목
備邊司啓言。昨冬因全羅兵使曺學臣陪牌革罷事狀啓革記批旨。有本道如此。外此諸道。安知無此等謬例。因是遍査。不害爲反隅之擧。此等謬例有無。擧實狀聞後稟處之命矣。依下敎邑例之同異。爲弊之淺深。竝輿矯革便否而關問諸道矣。卽見諸道狀本。則京畿監司沈頤之以爲。廣州等三十一邑鎭。陪牌人與馬。或有以儲置米會減雇立者。驪州等六邑。果有收斂之擧。今已革罷。至於擧行式例。諸邑雖或不同。仍舊爲便云。咸鏡監司李命植以爲。本道使星往來。不如他道之煩。馬步軍輪回擧行。而其軍少役煩處。自官雇立或助糧。姑無難保之端。仍舊擧行。誠合事宜云。平安監司鄭民始以爲。本道元無陪牌名色。若當使星及巡審之時。則只有騎刷馬旗奉持把立之例。而平壤等三十三邑。自民庫雇立。而安州等九邑。奉持則或以束伍。或以納布軍輪回差役。馬則皆自民庫雇立矣。自今永罷輪回之例。竝自各邑民庫官庫。隨時雇立云。慶尙監司李秉模以爲。蔚山等五邑。陪牌或自民庫雇立。措置雖殊。規模已定。其餘列邑。方便雇立。庶爲官民兩便之方云。全羅監司趙時偉以爲。邑各異例。十分講究。收斂之弊當永罷。而使星之法外責立。列邑之科外侵徵。從重論勘云。黃海監司洪秉纘以爲。陪牌奉持。係是贅役。論其弊則無邑不然。盡除收斂之規。成給節目。使之永久遵行云。洪忠監司申大升以爲。本道邑力凋殘。自官辦出。誠非容易。依前責立。實合始事慮後之道云。原春監司徐鼎修以爲。本道處在一隅。使星之行旣甚罕。責應之事亦不繁。竝革謬例。自官區處云。開城留守鄭昌聖以爲。各樣前排馬匹等節自本營例皆雇立。別無釐改之事云。江華留守鄭志儉以爲。使星往來。皆以城內受料將卒責立。元無收斂之弊云矣。大抵諸道事情。道臣必當周知。一倂依狀請許施。從今以後。路文定式外。冒禁犯科者。以濫騎律施行之意。請一體分付於諸道道臣兩都留守。以爲嚴飭列邑。遵式擧行之地。敎以。以此各別嚴飭諸道。俾有實效。
정조 9년 · 강
禮曹以咸安幼學安慶一等上言覆啓。
정조 9년 · 목
該曹啓言。觀此各人等上言。則咸安幼學安慶一。七代祖灌。自在齠齡。天性至孝。年纔勝冠。名徹楓宸。特拜敦寧參奉。文章德行。實爲嶺外儒宗。登徹無路。尙此湮沒。得蒙贈秩之典云。而雖有可稱之懿行。貤贈之典至重。數百年之後。只因其子孫之上言。而不可遽然許施。固城幼學崔奎燦。七代祖均。當龍蛇之亂。白衣倡義。戮力討賊於泗川晉州等地。又於矗石樓前。助郭再佑。終日督戰。賊遂夜遁。復泗川。固城鎭海等縣。一路倚重。事蹟班班可考。乙巳海冠之警。挺身勦擊。不日掃盪。 宣廟朝賜書褒嘉。階止通政。依他例請蒙贈職之典云。均之臨亂仗義。建此殊績。雖甚可尙。久遠之事。難以憑信。貤贈之典。不可輕議。竝置之。扶餘幼學李英元。祖喜之愛君忠國之誠。矢死靡悔。最爲凶徒之忌嫉。首被湛滅之慘毒。當此褒獎諸臣之日。依舊布衣。未蒙一視之澤。特命有司議贈云。而値玆甲辰重回之歲。褒忠獎節之恩。遍及於翼戴效死諸臣。而喜之等五士。雖云韋布。同是捨命效忠之人。獨未蒙一視之澤。其子孫向隅之歎。不是異事。而係是恩典。不敢擅便。請上裁。敎以。此公事混置留中軸。尙未判下矣。今因他文書考閱。始覺得。從後指一稟處。
정조 9년 · 강
謁聖武科殿試。命春塘臺親臨磨鍊。
정조 9년 · 목
因兵曹啓稟也。
정조 9년 · 강
召見承旨洪仁浩。刑曹判書金華鎭。下直營將許任等于誠正閣。
정조 9년 · 목
予曰。益榮何時捉來乎。華鎭曰。日出時矣。予曰。福榮嘗欲謀殺益榮云。於渠別無可問之事矣。仁浩曰。錢貨去來。益榮旣已知之。其間豈無隱情之可問者乎。渠所謂奴與傔。竝爲推問。似好矣。予曰。當初推問益榮者。慮或有隱情之可覈矣。三月擧兵等說。旣出於福榮之招。則更無可問之端。益榮則放送。奴傔則使之發捕可也。仍命營將進前。予曰。當此三南譏捕之時。民心不無繹騷之慮。今番擇差。予意有在。爾等須下去善爲之。
정조 9년 · 강
遞右捕將徐有大。
정조 9년 · 목
敎曰。職務相妨。右捕將徐有大許遞。以在京無故人差出。
정조 9년 · 목
敎曰。河東府使改差。今日政差出。又敎曰。順天營將。西原營將內移。
정조 9년 · 강
遞知義禁徐有隣。
정조 9년 · 목
敎曰。藥院提調職務相妨。兼帶知義禁許遞。今日政差出。
정조 9년 · 강
敍用前牧使金永綬。
정조 9년 · 목
敎曰。前牧使金永綬給牒敍用。又敎曰。朔州府使李晳遞付京職。○又敎曰。未赴任守令中舒川郡守昆陽郡守改差。今日政擇差。○又敎曰。已知其勤幹。順天營將。以禁軍將孫克福擬入。
정조 9년 · 강
有政。吏曹判書李命植。參判徐有防進。
정조 9년 · 목
以張鉉佐爲河東府使。李殷福爲朔州府使。申大顯爲昆陽郡守。金永綬爲舒川郡守。李在簡爲知義禁。○再政。以李漢籌爲仁同府使。曺潤根爲求禮縣監。任希雨爲咸陽府使。兪漢緯爲金浦郡守。金思䄷爲連山縣監。
정조 9년 · 강
命甲山府定配罪人雲亨等。嚴飭防守。
정조 9년 · 목
義禁府啓言。咸鏡監司李命植狀啓。以爲。甲山府定配罪人雲亨樂彬漌福海等。俱以叵測之類。自犯罔赦之罪。得保首領。視息覆載。在渠輩之道。所當杜門屛息。而或潛奸府妓。買宅以居。陰結外人。作爲使喚。馱物年利。縱奴行惡。甚至縳柱拔鬚。立馬行獵。豪橫放恣。竝移配絕島。嚴加防束。永絕外人相通之路。令該府稟處事啓下矣。當初減死定配之命。特出好生之德意。在渠等之道。固當縮伏屛息之不暇。而恣意跳踉。蔑法行惡。究厥腸肚。誠萬萬凶獰。其在嚴防杜弊之道。不可仍寘。依狀請竝移配絕島。而雲亨全羅道靈巖郡楸子島。樂彬濟州牧旌義縣。漌濟州牧大靜縣。福海羅州牧黑山島分配。請俾絕無窮之慮。敎曰。移配不可。惟在嚴飭防守之如何。以此申飭。
정조 9년 · 목
予曰。卽聞禁堂言。罪人等不善饋藥云。自今申飭隨症饋藥。饋藥時必令救療官先嘗。其他救療等節。着意爲之之意。發牌一都事。嚴飭分付。
정조 9년 · 강
命申在心等山訟査啓勿施。
정조 9년 · 목
因刑曹査啓。敎以。訟理曲直。道啓在焉。自可依此決定。而至於李義弼。設有處事之不審。以曾經署之長。至被捽髮之辱。不必更令寘對。此回啓勿施。
정조 9년 · 강
遣承旨詣 元陵。奉審摘奸。局內 諸陵。一體奉審。
정조 9년 · 강
命東伯狀請均廳錢換穀。論理稟處。
정조 9년 · 목
備邊司啓言。原春監司徐鼎修狀啓。有令廟堂稟處之命矣。取見狀本。則以爲。本道詳定不足之弊。遂年增加。若當公費繁數之時。則邑加下。或過千金。詳定應捧。已盡於夏前。半年公下。白地進排。及夫歲末。區劃給代。其間公費。拮据無方。貸錢富民。便成謬規。今以詳定磨勘。分作一年兩等。春夏已下之數。秋冬應用之處。量度上下於夏等磨勘。秋等別下。歲末磨勘後上下。而先以常賑留庫中取用。及其歲末。以備局句管穀耗條還報。則非但繼用之便。實爲祛弊之道。而屢千包穀物之年年作錢取用。誠甚可悶。依湖南沿邑夫刷價例。以均廳上納錢中。量其所入。每年劃給詳定不足之代。以句管穀耗條。折價會錄於均廳。而本廳如以需用之不足爲慮。則歲末還報時作錢上納事。請令廟堂稟旨分付矣。蓋此詳定加下條。稱貸民間。實爲嶺東諸邑難支之端。道臣之銳意矯革。寔出於仰體軫恤之意。所論頗有條理。所請不至難便從。從長變通。在所不已。磨勘之一年一度。比諸他道之四等會減。可謂太稀闊。今若分作兩等。則非但不疏不數。加用之爲幾何。京司自可照管。至於穀物取用之道。備局句管之穀。旣已盡分。則勢將從他推移。而畢竟充補則一般。貸於民則有弊。貸於公則無損。一依狀請。許以常賑穀貸用。實合事宜。而若於此無科條之嚴立。則憑藉攢那之弊。難保其必無。每年秋初。較量半年支放之數。某邑色取用之幾石。論報本司。受題擧行。歲末磨勘時。亦以有餘則還錄。不足則加用。而所取用幾石。照數還報之意。一體枚報。以爲憑考之地事。著爲定式。申明分付。均廳錢換穀一款。儲穀之意。非不美矣。而事目本自至嚴。廳儲近又不敷。有難遽議。請寘之。允之。敎以。本道詳定不足條之取用富民錢貨。寧有如許事理。莫曰稱貸。何異白徵。斯速矯弊。斷不可已。且以狀辭觀之。此弊甚於蔘弊。朝家旣聞之後。豈或等閒看過乎。常賑穀貸下一節。外面雖似便好。細究亦有掣礙。見今諸道穀簿。到處枵然。本道爲最甚。貯穀實是目下急務。均廳錢換穀一款。依狀請施行。甚合謀始之體。在本廳亦無加損。以此意與該廳堂上往復。更爲論理稟處。
정조 9년 · 강
召見奉審承旨金履正于誠正閣。
정조 9년 · 목
元陵奉審後入來也。
정조 9년 · 강
遞承旨李祖源。以徐龍輔代之。
정조 9년 · 목
敎曰。同副承旨許遞。前望入之。
정조 9년 · 강
王大妃殿進御 惠慶宮進服粟米飮。命依昨年例煎入。榻敎也。
정조 9년 · 강
奉室展拜齋宿處所。命以摛文院爲之。
정조 9년 · 목
敎曰。明日仁政殿月臺親押。再明當詣 奉室奉審。仍行省牲省器。 奉室展拜前一日齋宿。旣是受敎。齋宿處所。以摛文院爲之。
정조 9년 · 목
以李泰永爲校理。尹長烈爲副校理。李太亨爲修撰。金履鏞爲副修撰。李在簡爲禮曹判書。沈晋賢爲求禮縣監。○再政。以金東淵爲獻納。金斗應爲金城縣令。權★(示+嚴)爲洪州牧使。李敏亨爲黃磵縣監。柳焵爲大司諫。金履正爲定州牧使。洪益弼爲副總管。
정조 9년 · 강
以曺遠振爲承旨。
정조 9년 · 강
遞承旨曺遠振。以閔台爀代之。尋遞。
정조 9년 · 목
敎曰。今聞入侍承宣言。同副雖已承牌。以其病勢。勢難仕進云。承旨曺遠振許遞。前望單子入之。○政院以台爀在外啓請變通。敎以。許遞。前望單子入之。待下批牌招。
정조 9년 · 강
御仁政殿月臺親押。仍詣摛文院齋宿。召見有司堂上下直守令。有司堂上徐有隣趙時俊。
정조 9년 · 목
具翼善冠袞龍袍。乘輿出仁和門。御仁政殿月臺親押訖。乘輿詣摛文院。○予謂承旨金履正曰。 奉室摘奸以來。○予曰。均廳換穀事。何以爲之耶。有隣時俊等曰。原春道詳定不足條。許令以均廳錢推移貸下。待歲末。以備局句管穀耗條。折價會錄。而其若永爲定式。則末梢無弊未可必。且行之四五年。可得數萬包穀物。待其留儲之稍裕。更以常賑穀留庫。推移相換。句管耗條。則移錄於昨年換寘均廳補還條。糶糴法例擧行條件。及每年充補時足不足等節。更令道臣往復本廳。請從長區劃之地。敎以。以此意令廟堂行會該道。求禮縣監沈晋賢進伏。予曰。下去復須善爲之。爾旣曾經問郞。今又厲之以百里之任。必須盡心爲之也。非但抄啓之隨行已久。且又積仕於堂后。而今忽遠離。心甚悵然。聞多土疾云。故前例藥外。玆給鏡面朱砂。須持去也。
정조 9년 · 강
謁聖文科處所。命以春塘臺爲之。
정조 9년 · 목
因直提學朴祐源啓稟也。
정조 9년 · 강
判義禁金鍾秀陳疏自引。賜批。
정조 9년 · 목
疏略曰。伏以臣之疏闇顚妄。信心徑行。聖明之所俯燭也。從前負犯。罔非自取。噫。趨生避死。禽獸尙然。一向冥迷。殆同匍匐入井。必死之罪。每由已作。而求生之道。輒煩聖念。夙夜內頌。以圖自新而已。前後聲罪之章。何莫非人臣之極罪。而孼在難逭。言出不諒。其中一二箚疏。便是急書。人臣負此罪名。決不容晷刻假息於覆載之間。伏乞亟下臣司敗。將言者所言。明覈虛實。如有一毫非枉。臣當無辭就死地。如其不然。一日雪此惡名。生可齒人類。死可瞑地下。批以。卿之得有今日。惟予在耳。雖至十顚百沛。輒費極力拯濟。奚直去冬事爲然。疏辭叨謝太過。卿於予亦欲修外面人事乎。嚮來削黜時傳敎。卽卿一部譜乘。有是遭遇也。故有是全保。伊今以往。卿須休說辭巽二字。卿之近日樹立也事功也。可以紀太常而垂靑史。且況兩段事之竝入卿耳。尤驗卿之自負名義。人亦以是待卿。卿可謂不負予所期也。一二人言之爽誤。予已所悉燭者。豈待卿云然。都付之過境。不害爲容物之方。卿其勿辭。待設鞫時來參。
정조 9년 · 강
以李亨元爲承旨。前望也。
정조 9년 · 강
遞承旨李亨元。以洪秉聖代之。
정조 9년 · 목
政院以亨元時在任所啓請下諭。敎以。許遞。前望單子入之。待下批牌招察任。
정조 9년 · 강
詣 皇壇展拜。
정조 9년 · 목
具遠遊冠絳紗袍。乘輿出由明化門。詣 齋殿改具冕服。詣版位行展拜禮訖。仍詣 奉室奉審。降復位。省牲者器如儀訖。還入 齋殿。少頃還內。
정조 9년 · 강
判下兵曹謁 聖時隨駕軍兵磨鍊草記。
정조 9년 · 목
因該曹草記。敎以。禁軍番數。三番侍衛。駕前別抄駕後禁軍騎馬結陳寘之。出還宮時殿座時。自闕內侍衛。若此則可準前例侍衛之數。亦省禁旅偏苦之弊。依此磨鍊節目。挾輦軍。亦依前例磨鍊。隨駕軍兵把守軍兵。依前例擧行。隨駕步軍四哨。還宮後合幷。環衛春塘臺布帳外。而今番布帳稍闊爲之。入番軍勿爲取用。以禁御出番鄕軍各三哨除出。留門時先爲排立。
정조 9년 · 강
前執義李福徽疏論徐瀅修之罪。賜批。
정조 9년 · 목
疏略曰。噫。玉堂極淸選之公器也。瀅修極凶賊之首第也。啓能視瀅修以猶子。瀅修視啓能以猶父。世之一稱能第者。滔滔見枳。則渠何獨平步金華乎。伏乞聖明亟降威罰。永賜黜退。批以。已處分矣。
정조 9년 · 강
修撰李翼晋陳疏懲討。賜批。
정조 9년 · 목
疏略曰。噫彼鍾秀。受殿下非常之寵。荷殿下罔極之恩。而乃敢不有前席惻怛之敎。逞其平日陰譎之習。實爲近日群醜之窩藏。初施薄竄。已失太寬。削黜之名。又豈足以當其罪乎。至若宋載經之前席特簡。卑之以振淹疏滯之政。則其在對揚之道。固當一循公議。而藉重疏通之聖敎。秪作濟私之欛柄。及夫輿論峻發。聲罪至嚴。則乃敢投疏告歸。了無摧沮之意。其在明好惡正國是之道。決不可寘而不論。殿下近日處分。惟以鎭安全保四字。爲第一急務。臣愚淺見。竊以爲鎭安自鎭安。懲討自懲討。固不當急於此而忽於彼也明矣。臣不勝憂慨之忱。略陳愚悃。少垂察焉。批以。所陳。悉論諸批矣。
정조 9년 · 강
校理嚴思憲陳疏懲討。賜批。
정조 9년 · 목
疏略曰。嗚呼。凡今之人。追思與夏賊比肩朝行之時。尙不禁瑟縮戰掉。況尹得孚。卽夏賊居銓時。急欲通擬。首先汲引者也。烏得免黨與之誅乎。噫。彼魯春。初旣挺身而聲討。末又換面而營護。有不容一日緩覈。而頃日傳敎。有直施編配之命。似此獄體。前所未聞。臣謂亟寢成命。嚴鞫得情。斷不可已也。批以。所陳。已悉論諸批矣。
정조 9년 · 강
應敎尹㬦陳疏懲討。賜批。
정조 9년 · 목
疏略曰。噫。陽澤倖相。夏賊世卿也。親黨之盤據。羽翼之布列。不比他賊。而其陰慘窮凶之誣。有浮於凶檄。則詿惑人心煽動訛言之憂。庸有旣哉。況又得孚之非久放還。尤爲賊徒生心之資。故李魯春之反身營護。可見其勢之猖狂。臣謂竝與得孚魯春。嚴鞫得情。斷不可已。金鍾秀前後負國之狀。今盡彰露。論其罪犯。擢髮難贖。近日許多變怪。俱出於鍾秀之作俑。則此眞所謂厲階也。拔本塞源之道。不可不嚴。宋載經則本一武斷鄕曲之怪鬼輩。而鍾秀之傀儡也。稱以疏通。引進匪類。人鬼雜糅。黑白混淪。以致數月之間。人心波蕩。世道乖亂者。載經之罪。竝與鍾秀。亟允諸臣之請。以嚴隄防焉。批以。所陳悉諭諸批矣。
정조 9년 · 강
修撰姜★(亻+寅)陳疏懲討。賜批。
정조 9년 · 목
疏略曰。嗚呼。尹得孚。卽夏賊居銓時。力戰公議。首擧甄拔之人。而且其疏意。專出於攻斥大義。則欲治夏賊之黨與。捨得孚誰先哉。李魯春當初設鞫之請。深得邪正之卞。而到今一疏忽地翻幻。伸救獎詡。無所不至。以擬律過當捫舌何及等語。滿紙叫嚷。情節巧慝。至於時論流輩等說。又是得孚之餘論。其心所在。將欲何爲。臣謂李魯春尹得孚。竝令王府嚴覈得情。向來金鍾秀竄配之啓。得蒙允兪。纔經一宿。遽下從輕之敎。臣於是不勝憂歎之至。宋載經之數月居銓。專肆伎倆。排擬之間。大駭物情。隄防由是而漸壞。近來變怪。莫非載經之所由致也。臣謂宋載經。亟施屛黜之典宜矣。批以。所陳。悉諭諸批矣。
정조 9년 · 강
正言申馥陳疏懲討。賜批。
정조 9년 · 목
疏略曰。噫。彼尹得孚。卽夏賊汲汲營護之人。則凡在秉彝之倫者。孰敢爲阿救之計。而魯春者忽地投疏。遣辭叵測。隱然爲翻身背射。甘心於爲賊報仇。有識之士。莫不凜然心寒。亟允三司之請。批以所陳。悉諭諸批矣。
정조 9년 · 강
命領議政徐命善命召傳授。
정조 9년 · 목
政院啓言。卽者議政府錄事來言。領議政徐命善以爲所遭人言。萬萬罔測。心驚骨顫。不能一刻按住。今方逬出江郊云。仍納命召。何以爲之。敢稟。敎以。敦諭承旨。命召傳授。
정조 9년 · 강
命前執義李福徽。施以刊版之典。
정조 9년 · 목
敎曰。復入臺地之後。痛改舊愆。以副滌瑕之意可也。向見疏本。非辭職非言事。而滿紙噴薄。極口醜詆。何乃齷齪之甚也。昨春處分。槪出於爲大臣家曲保之至意。設欲急於逞憾。豈不念忌器之嫌乎。此而屬之言事。若不加等勘罪。無以息鬧而止競。況丁酉筵敎。何等丁寧。而疏中臚列。亦不遇丁酉以前事。卽此一節。沒着落甚矣。前執義李福徽。施以永刊仕版之典。此乃爲大臣爲世道之若心也。
정조 9년 · 목
敎曰。卿之今日處義。卿已言之矣。予已料之矣。人之見之者。亦必悶卿之地而諒卿之情矣。大抵世之齮齕於卿家者。迄可休矣。奚但李福徽爲然。昨年以來。平地風浪。半屬卿家。靜究厥由。莫非朝象之所然。孰料卿之今日朝廷。不得一日安於朝耶。君臣之間。貴在無隱。況卿與予之間乎。丁酉以前事。重臣果有不善交際之失。前後筵敎絲綸。已昭晣無餘矣。設令重臣果有難洗之累。以予爲卿之苦心。尙可曲保而拯濟。況年久沒着落之事乎。每於人言之來。以無卞二字。相勉于卿。俾有息鬧之效。今番臺疏。比昨春尤覺危怕。惟予在耳。雖不足煩卿慮念。在卿自靖之義。無怪有深引之擧。但近日鞫獄。關係果何如也。安危大臣。此時何可處外。先公後私之義。重爲卿誦之。卿須卽日入城。安心參鞫座事。遣承旨敦諭。期於偕入。仍命敦諭同副承旨進去。
정조 9년 · 강
命兵曹參知未差之代。令該曹口傳差出。
정조 9년 · 강
命初十日詣春塘臺齋宿。
정조 9년 · 목
敎曰。初十日朝。詣春塘臺齋宿。酌獻禮前刻。由集春門出宮。依前例爲之。詣春塘臺時。挾輦軍以金虎弘化門入直軍各三十名除出。禁軍入直侍衛。槍劍軍齋宿時置之。臺下環衛軍兵。只以建陽銅龍門入直禁衛軍六十名。弘化門入直軍二十名排立。餘竝寘之。待留門時。出番挾輦軍出番環衛鄕軍入來後。入番軍替把。還入直所。留門時與儒生。易致紛踏。挾輦軍禁軍槍劍軍環衛。禁御軍待候集春門外。出宮前。待標信許入事。分付兵曹及各該營。
정조 9년 · 강
命三日製。再明日試取。
정조 9년 · 목
敎曰。三日製之姑未設行。欲待鄕儒之齊會。三明日當入淸齋。大提學再明日。與承旨偕往泮宮。儒生試取以來。通方外事分付。宜念鄕儒備券之弊。初九日三製時。以大好紙呈券事。亦爲分付。
정조 9년 · 강
遣承旨詣 昭寧園。奉審摘奸。
정조 9년 · 강
遞承旨洪秉聖。以李秉模代之。
정조 9년 · 목
敎曰。偕來承旨許遞。前望入之。
정조 9년 · 목
政院啓言。領議政徐命善又使錄事來納命召。何以爲之乎。敎以。遣入侍吏官傳授。今方別下敦諭。更勿還納之意。亦爲傳諭。與之偕入。
정조 9년 · 강
以徐有隣爲知義禁。前望也。
정조 9년 · 강
承旨洪秉聖以領議政徐命善附奏啓。
정조 9년 · 목
書啓以爲。臣敬奉聖諭。馳往傳諭于西部龍山坊兄弟井契領議政徐命善所住處。則以爲。臣蒼黃逬出。喘息未定。近密之臣。賚傳聖諭於深夜荒江之外。而十行恩綸。丁寧懇惻。諒臣以無怪深引。慰臣以不足煩慮。至於曲係拯濟之敎。尤是天地生成之至仁大德。人臣之得此。於君父者。從古幾人。臣於前後人言。仰體無辨之聖訓。未嘗呶呶。而令番所遭。愈益憯毒。顧何忍泚筆污口。與之說往說來哉。臣之當初入城。特以親鞫有命。獄情驚心。區區私義。有不暇恤。而時則臺批未下。原疏未播。隱忍遲徊。尙有其說。今於批下疏播之後。臣又諉之以先公後私。着帽束帶。自同平人。晏然出入於禁闥之內。則其爲羞淸朝而辱縉紳。當復如何。承宣之一刻相守。尤切惶★(忄+益)。先卽召還。仍勘臣方命之罪。臣旣承偕入之命。姑爲仍留之意敢啓。
정조 9년 · 목
敎曰。去夜孰諭。罄予心腹。庶幾卿之亟回遜志。卽日入城。及見承宣書啓。控執冞固。以遞爲期。予則以爲遇矣。然予於卿。豈或設羈縻之說。惟事敦迫爲哉。日前賓廳登筵也。已有眎意於卿者。然今鞫事未了。此非卿言私之時。卿須體予至意。與偕來承宣造朝。聽予面諭事。更爲敦諭。期於偕入。
정조 9년 · 강
注書朴能源以領議政徐命善附奏啓。
정조 9년 · 목
書啓以爲。臣敬奉聖諭。馳往傳諭于西部龍山坊兄弟井契領議政徐命善所住處。則以爲臣昨夜承宣之啓。略控危甈之情。庶幾體諒。而乃者入侍史官臨宣聖旨。聖上旣以心腹諭臣。臣敢不以衷曲仰對乎。虛縻已遞之職名。徒辱王人之來守。迫隘之忱。日甚一日。寧被鈇銊之誅。區區株守。決難知變。惟聖明哀之憐之。臣旣承偕入之命。姑爲仍留之意敢啓。敎以。罪人拿來。今方設鞫。卿入來然後。當於筵席。有面諭後曲諒之道。卿其安心勿辭。隨史官卽日入城。仍爲入侍事。爾其更爲傳諭。仍傳命召。期於偕入。
정조 9년 · 강
命明日三日製。分設於丕闡堂。
정조 9년 · 목
敎曰。明日三日製時。明倫堂如或狹窄。分設於丕闡堂事分付。泮長一人。難以照管兩處。丕闡堂則館堂一人進去。與史官眼同捧券事。亦爲分付。
정조 9년 · 강
命親鞫今日爲之。
정조 9년 · 목
敎曰。罪人旣已拿來。親鞫今日爲之。○又敎曰。諸承旨牌招。
정조 9년 · 목
具翼善冠袞龍袍。乘輿出協陽門。詣肅章門陞座。敎曰。罪人文洋海上之。又敎曰。訊囚不宜曠日。諸問即郞亦出意見盤問。又敎曰。金吾堂上與兵判捕將。近往罪人前。使之書納賊將姓名。有隣承命。使罪人書訖進前。敎曰。訓將入侍。○敎曰。罪人拿來間。親鞫姑罷。仍乘輿由協陽門還內。
정조 9년 · 목
敎曰。文衡與都承旨上注書。持此御題。偕往泮宮試取以來。○以利用賓于王家爲賦題。
정조 9년 · 강
勉副領議政徐命善。
정조 9년 · 목
敎曰。昨於敦諭及筵敎。已詳言之。令又持難。甚非誠實底道理。暫副辭懇。允合敬禮之義。領議政徐命善今姑勉副。○又敎曰。大臣寘處政事。當日爲之。
정조 9년 · 강
行三日製科次于誠正閣。
정조 9년 · 목
敎曰。三日製居首三中一幼學權一煌直赴會試。之次三中二生員鄭持容。三中生員洪祐淵各給二分。之次三下進士金復仁李默辛耆寧李基慶生員李龍舒。幼學兪漢定朴師瞻徐瑾修李順翼洪醇浩朴昌彥安聖欽各給一分。次上幼學鄭敬始等二十人。名紙二卷。筆二枝。墨三笏賜給。草次上生員洪樂敏等五十人。各紙二卷。筆二枝。墨一笏賜給。
정조 9년 · 강
遣承旨。詣 宗廟永寧殿景慕宮 社稷。奉審嫡奸。
정조 9년 · 강
命左議政洪樂性勿待命。
정조 9년 · 목
政院啓言。左議政洪樂性。諫疏峻發。聲罪嚴正。走伏金吾門外。恭俟鈇鉞之誅云。仍納命召。何以爲之。敎以。勿待命事。遣史官傳諭。仍傳命召。又以領敦寧鄭存謙。判府事徐命善李徽之李福源金熤。諫疏走伏金吾門外啓。幷敎以。勿待命事。遣史官傳諭。
정조 9년 · 강
命勿待命事。遣承旨傳諭于時原任大臣。
정조 9년 · 목
政院啓言。左議政洪樂性以爲。罪犯甚重。公議至嚴。雖承勿胥命之敎。不敢晏然退歸。冒萬死。仍爲胥命云。又納命召。何以爲之。敎以。苛摘之說。不足爲嬚。再納命召。尤涉過當。安心勿待命事。遣承旨傳諭。仍傳命召。又啓言。領敦寧鄭存謙以爲。罪犯深重。公議至嚴。雖承勿胥命之敎。不敢晏然退歸。仍爲胥命云。敎以。時原任諸大臣胥命批旨。已悉諭。安心勿待命事。承旨一體傳諭。又啓言。判府事徐命善李徽之李福源金熤以爲。罪犯甚重。公議至嚴。雖承勿胥命之敎。不敢晏然退歸。冒萬死。仍爲胥命云。敎以。左相胥命批旨。已悉諭。卿等安心勿待命事。承旨一體傳諭。
정조 9년 · 강
遞承旨徐龍輔。以洪仁浩金載瓚爲承旨。
정조 9년 · 목
因漢城府坐不坐單子。敎以。辭疏亦已承批。劇任不可委屬。重臣若念大臣地處。則尤豈必如是逡巡。判尹徐浩修推考。牌招申飭行公。○浩修牌不進。敎以。俄下傳敎。旣言大臣地處之自別。聞此敎。尙又違召。豈非常情之外。設欲一伸廉隅。不在於出肅與否。況今夜漏已深。酬應甚苦。此傳旨勿施。仍以前牌。各別催促。
정조 9년 · 강
平安監司鄭一祥上疏。請往省先壠。賜批許之。
정조 9년 · 강
承旨金載瓚陳疏徑出。賜批。
정조 9년 · 목
疏略曰。臣伏奉喉院除旨。繼有牌召之命。固當隨牌卽膺。而第臣父臣熤。方因諫長疏斥。胥命金吾。在臣私心。萬萬惶戲。旣不敢晏然在職。又不敢遽爾承牌。猥陳短章。徑出禁扃。乞賜威罰。批以。爾其勿辭察職。
정조 9년 · 강
原春監司李時秀上疏。請往省先壠。賜批許之。
정조 9년 · 강
正言白師謹陳疏懲討。賜批。
정조 9년 · 목
疏略曰。噫嘻痛矣。今番逆變。尤是諸逆種子之滋蔓難圖者也。巢窟已成於南土。部署預定於北關。三道起兵之謀。季春定期之跡畢露。則駭機急變。有甚於前後諸逆。而瑮賊不用适雲之例。烱采只施梟示之律。主張財貨之福榮。以知情結案。居間往復之衡賊。以次律施行。至於烱魯道夏之爲諸賊腹心。而遽下酌處之命。度信之爲逆魁親子。而特施減等之律。是皆法外之法。治逆如此。按法如此。尙何望亂賊之懲畏乎。批以。已諭諸批矣。
정조 9년 · 강
持平尹載命陳疏懲討。賜批。
정조 9년 · 목
疏略曰。噫嘻痛矣。夏賊之出。實是天地間所未聞所未有之大變也。今者逆恭與夏賊同情。而有浮於夏賊矣。臣謂斗恒英材。爲先嚴鞫得情。逆恭親屬應坐之類。亦用适雲之律。斷不可已也。至若福賊陰秘之謀。旣露於承款。而畢竟律名。只止於知情。朝家之失刑已極。伏乞更加三思。施以同情之律焉。批以。已諭諸批矣。
정조 9년 · 강
御誠正閣行抄啓文臣課講。
정조 9년 · 목
予謂李勉競曰。爾新經北評事。如有民瘼之可奏省陳達。勉競曰。請淸市支差時。會寧府所供雜種。皆以差需庫穀木貿用。至於南草房炭等物。亦必有定價。而獨於柴藁草二種。責出結役。每八結所納。柴爲六十束。藁草爲六十四束。一年所入柴草。合爲五萬餘束。本府以每年開市之邑。民瘼之難支者。不一其端。而又徵各邑所無結役。實爲偏困之端。合有變通之方。本府差需庫元穀耗條。應下外餘數。每年折米爲二百六十石零。日供庫用餘雜色換作之數。每年爲二十餘石。合折米爲二百八十餘石。以此餘米。從市直年例作木。常年亦可爲十餘同。又有公布三種回禮靑布。作木用餘。爲七十餘疋。此乃每歲剩餘之數也。逐年殖利。民弊益滋。與其財蓄於庫而弊及於民。無寧損有餘之貲而袨一邑積苦之弊也。若以應下餘數木。一依各種貿取例。無論柴藁草。每一疋五十束式。酌定貿用。則十餘同木。可貿二萬五千餘束。以此數雖不能專當五萬束之役。猶可以除其一半。於公無元財欠縮之患。於民有一分蠲減之惠。以此磨鍊。追入於定例中。半自官貿。半收結役。則可除本府民萬一之弊矣。本府民人。每以此弊。呈訴於監市之臣。而臣昨年市事。目見實狀。故敢達矣。予曰。出擧條。令廟堂稟處。予曰。昨年監賑使別單及北兵使狀啓。軍需養武布木事。依狀請許施矣。果有實效否。勉競曰。軍校輩莫不鼓舞感祝矣。予曰。果川縣監進前。李顯道進前。予曰。近頗不兩。穡事可悶。農民想必苦待矣。顯道曰。麥事最悶。見方苦待矣。
정조 9년 · 강
命諸道監司就道內錄啓文案。會査狀聞。
정조 9년 · 목
敎曰。以此海西査案觀之。諸道罪囚之未錄啓者。滯獄之弊。可以推知。該曹回啓。道臣雖已請推。此特例飭。必無成效。更令該曹知委諸道。各該道內重囚之未錄啓者。今番則勿拘常格。一幷收緊文案。反復忝閱。錄啓條疏放條未錄啓條。分秩狀聞。至於疏放者。不特回下。直爲擧行事分付。年來每行審理。而滯獄又復若前。此蓋事過之後。便卽抛眞。不曾致意講究故耳。至於錄啓罪人。一番登聞。永作鐵案。苟無審理之命。無或擧論。然則錄啓反不如未錄啓。自今諸道監司到任後。先就道內錄啓文案。潛心究理。其中有疑端處。仍又會査。待究竟。別具意見狀聞。如無起疑之端。亦無可以傳輕之囚。以道內錄啓諸囚。依前訊推之意。措辭狀聞。以此傳敎。載之該曹受敎事。使之定式施行。
정조 9년 · 강
命卿宰侍從罷職人幷敍用。
정조 9년 · 목
敎曰。頒敎在明。卿宰侍從堂上堂下罷職人。幷敍用。仍令該曹口傳付軍職。
정조 9년 · 강
命前吏曹判書李命植。前戶曹判書趙㻐。仍任前職。
정조 9년 · 목
敎曰。兩曺重任。是豈輕遞之窠。向來坐罷。亦因他事。伊時傳敎中不書職名。蓋爲其旋仍。前吏曹判書李命植。前戶曹判書趙㻐。幷仍任前職。仍卽牌招察任。
정조 9년 · 강
御仁政殿。受賀頒敎。
정조 9년 · 목
權停例也。○頒敎文曰。神人久鬱於同天。痛罪孼之生種。陰沴快掃於不日。喜凶醜之除根。玆循彝章。庸播修告。予以寡昧之德。叨承艱大之基。自初服誅麟謙之徒。三尺每傳於寬貸。亦向日治龜榮之黨。一念務在於鎭安。蓋以欲竝生之苦心。冀革舊而從化。奈彼群不逞之遺孼。恣怨國而讎君。懲討肆擧於澤泓。特軫大義之昭揭。刑政再恢於湖海。庶幾民志之交孚。不意小中華尙體義之邦。乃有極悖罪至凶慘之變。嘻其痛矣。尙忍言哉。逆賊夏材。此殆天地開闢以後所無。亦豈日月薄蝕之變可比。生於乙丑。血黨以三賊竝稱。歲則甲辰。甘心與一鏡同死。一種莽操之逆節。古或有聞。百倍雲海之凶言。今始剙見。千奇萬怪之層出。縱云事變無窮。九法三綱之尙存。胡乃斁絶至此。方廷議按逆适逆維之例。又劇賊生猶子猶父之間。斗恭以陽澤之螟孫。濟逆夏之梟性。當府獄之就䌓。語傍人若有所懷。逮推庭之輸供。誦凶書如自其口。同情畢露。可見兩肚相連。後出愈凶。奚啻一板如印。天下寧有二夏。謂常理之固然。賊勢竝湊一時。又何故而反也。瑮千人指目。幾年乞藏。蓄無君無國之心。始也昵附龜柱。倡危言危行之說。終焉陰護獍材。以見枳而醞釀轉深。信推命而排布蓋急。三路擧事。謂北賊之先驅。一朝封侯。筮南方之利往。圖據態亮之舊窟。千里程不遠頭流。祖述仁京之妖言。三分字密書掌上。嘯聚萑澤。擬將指日興兵。肆引稗書。乃云替天行道。締結中外無賴之輩。主張始終不軌之圖。洋海狐狸之精。鬼蜮其狀。要得靈異之號。故歲蹤於赤石山中。托從神仙而遊。云受命於白圓夢裏。鶴奴鶴奴之頻送。輒稱通神之階梯。熊精鹿精之相逢。把作惑世之資斧。甘廢倫而行怪。三十歲不娶不家。事傳讖而書符。千萬方以煽以動。烱采愚氓誑誘於關北。或以朱理學稱名。賊魁密通於河東。乃曰都元帥屬望。推占星緯而六壬自許精通。調發倉儲而謂萬甲可以立辦。惟其記夢之悖說。尤著不遒道之眞贜。衡地本賤流。天生妖賊。紹介瑮榮之際。至有五管將分排。指揮謙洋之徒。做出四先生名號。凶札則篇聯牘累。秘謀則晝揣宵摩。福榮巨猾樂純之痴兒。元惡國榮之從弟。而凶國害家之計。旣傳襲於一門。若視天劃地之圖。卒爛漫於諸逆。視衡如父。執事小子之相稱。認洋爲神。秘記妖說之篤信。先寘百餘架屋子。占旺氣於乾岡。曰有三月間經營。證期日於神坤帝。散萬金而募死士。騷屑遍及於湖沿。販千乞而峙兵糧。米直驟躎於嶺市。旣緣腹心之密布。漸見瓜牙之廣張。烱魯換父謂禎。誠亦叵測。道夏變姓曰李。何所不爲。蓋此窮凶極惡之謀。都是思罪亂樂禍之輩。於是瑮營巢穴之地。謂之洪監司家。衡寄陰秘之書。稱以李進士狀。叢石猛虎之事。政類王則之誣民。金剛乙龍之稱。何殊張角之造讖。挾左道而熒感。有似乎牛鬼蛇神。假大軸而部分。幾何不鴟張豖突。天涯地角之和應。奚正止三塗。舊孼新逆之綢繆。打成一片。合謀自往年伊始。擧兵以今春爲期。國勢已奠於泰磐。無足憂者。駭機若迫於呼吸。寧不凜然。幸有一蔭官。忠憤炳幾。聿致諸罪賊。次第就捕。兩叚事同時入耳。可知重臣扶名義之功。數旬餘隨處殫心。亦著元戎衛國家之績。事未發而奸萠逆折。雖人謀之克臧。獄纔具而陰圖悉呈。實天靈之攸賴。痛斷亂招誣引。蓋慮一夫之橫罹。折破怪說訛言。快解四方之滋惑。白蓮香岳之號。其豈眞有是耶。紅衣海島之稱。彼亦不難卞也。除獄情干連之類。何患延及他人。闢讖緯荒唐之書。莫如崇信吾道。逆賊夏材。前已凌遲處死。依适雲例用律。斗恭瑮洋海。竝凌遲處死。烱采軍門梟示。衡光謙徑斃。福榮知情不告結案後。下送河東府正法。炯魯道夏減死定配訖。綱維是振。妖腰亂領之誅鋤。區字旋淸。瑞日祥雲之昭朗。麟經揭日。輿憤旣洩於臣民。鴻休自天。邦典寧靳於沛澤云云。於戲。永我邦籙。期共享於太平。牖爾民心。庶不迷於逆順。故玆敎示。想宜知悉。大提學吳載純製。
정조 9년 · 강
召見承旨李文源于誠正閣。
정조 9년 · 목
予曰。歲抄單子。注書出去持入。予曰。褒貶居中居下。姑勿頒布。持入。予曰。今日之兩。誠幸於民事矣。文源曰。一霈周洽。足慰田家望望之心矣。予曰。似有晴意乎。文源曰。日氣甚燠。似不快霽矣。予謂承旨金載瓚曰。儒生有望科之心乎。載瓚曰。儒生等皆以爲。今番討逆後。必有慶科云矣。予曰。夏節則農務方殷。秋間則監試相値。未知何時設行。爲合事宜。予欲以此問議于時原任大臣矣。
정조 9년 · 강
有政。吏曹參判李敬養。參議黃昇源。兵曹判書趙時俊進。
정조 9년 · 목
因臺諫有闕政稟。敎以。當日爲之。○以金光岳爲掌令。尹翊東爲持平。金鍾秀爲判敦寧。李致中爲同義禁。李柱國爲知訓鍊。申大升爲副總管。
정조 9년 · 강
命判尹徐浩修以前牌催促。
정조 9년 · 목
浩修牌不進。敎以。豈可如是處義。更卽牌招。○政院以浩修累度催促。終不承膺。請推考。敎以。分義之掃地。姑不論。不料重臣家地處。有此固滯之擧。昨以此等事已失睡。今又夜漏已深。酬應甚苦矣。大臣聞此。亦當勸令入送。此啓辭寘之。仍以前牌。各別催促。
정조 9년 · 강
政院議啓。請還趙德成等敍用及宗甲等放送之命。賜批。都承旨尹蓍東。左承旨李文源。右承旨趙鼎鎭。左副承旨洪仁浩。
정조 9년 · 목
議啓以爲。卽伏見歲抄單子下者。有趙德成李宅鎭敍用之命矣。兩人所坐。自來深重。當初疏放而給牒。已見咈於公議。今此遇赦而輒敍。恐有壞於隄防。至於有臣宗甲義駿等放送之命。尤有所不敢奉承者。蓋其負犯至重。決不可輕議於赦典。故昨秋大霈之下。屢勤聖敎。而亦因該府之覆難。至有待究竟之敎。則臺啓雖以處分間姑停。其未究竟則一也。臣等不得循例頒布。敢效繳還之義。批以。放送旣與敍用有異。況昨秋赦典。至今不爲奉行。豈可成說。臺批亦以量處爲敎。此事不當一向爭執。卽爲頒布。至於二人敍用事。旣是示甄錄之意。無關於此啓之從違。從後商量亦無妨。所請依施。
정조 9년 · 강
命慶科庭試設行當否。問議時原任大臣。
정조 9년 · 목
禮曹啓言。今此凶逆懲討之典。實是擧國莫大之慶。旣行告 廟頒敎之節。設科取人。自是次第應行之事。取考前例。則 先王朝戊申庚戌年討逆慶科。設行庭試。乙亥年設行除初試庭試。去丁酉年討逆慶科。設行有初試庭試矣。今番慶科。以何年例擧行。而日子亦以何間推擇乎。敎以。庭試設初試試取。日字則若以七八月爲之。則與監試初試相値。今朔則窘速。來朔則方農。以何間設行當否。問議時原任諸大臣。更爲草記。
정조 9년 · 강
禮曹以時原任大臣收議啓。
정조 9년 · 목
該曹啓言。依批旨問議于時原任大臣。則左議政洪樂性以爲。四五月七八月之掣礙難便。果如聖敎矣。此科異於他科。時日之少爲差遲。雖甚池菀。八方儒武咸緊觀光。然後可以夬伸同慶之意。若以九月間設行。則旣當農務收成之節。且無監試相値之弊。恐合穩便云。領府事金尙喆病不收議。領敦寧鄭存謙以爲。若以九月秋成後推擇。則可無多士齎糧之艱。夬伸八方同慶之意。似爲便宜云。判府事徐命善病不收議。判府事李徽之以爲。今此討逆慶科。姑待秋成後。十月間設行。則與監試無相値之弊。以此定日。恐合便宜。判府事李福源以爲。九十月。則收獲之時。農民之無暇。甚於春夏。今月豈非農節。而耕播則已訖。刈麥則未及。通計六七朔。惟此時爲稍暇。慶科事體。亦不宜遲延。以今晦來初間設行。則雖以窘速。而容可知委八路。伏惟上裁云。判府事金熤以爲。十月一朔。旣畢農務。且非甚寒。以十月設行。似或便宜云。時原任大臣之意如此。請上裁。敎以。秋季冬初此二朔。農時旣過。隆寒未居。趁此時設行。最似穩便。而朝聞筵臣言。納禾之節。民間役役。反有倍於耕耘云。今此收議之擧。蓋以九十月爲持難故耳。觀此李判府獻議。與筵臣言無異。卿等各具意見獻議。國子長明朝進詣泮宮。招致居齋鄕儒。詳問便否。仍令書進所懷。自本館枚擧草記事分付。
정조 9년 · 강
命放逐罪人有臣等放送。卽爲擧行。
정조 9년 · 목
義禁府啓言。卽因本府赦單。有放逐鄕里罪人有臣等。依初下敎放送之命矣。前後大霈成命屢下。而臺啓旣在姑停。罪犯本自深重。不得循例擧行。敎以。以量處爲批之故。臺啓旣停。此亦量處。卿等何不擧行乎。若此則上下相持。將無出場之日乎。卽爲擧行後草記。
정조 9년 · 강
時原任大臣聯箚請勘。賜批。領敦寧鄭存謙。判府事徐命善李微之。左議政洪樂性。判府事李福源金熤。
정조 9년 · 목
箚略曰。昨伏見前大司諫李義行疏。論列俱有條理。辭意極其嚴正。自訟之餘。何辭可解。雖以福榮事言之。罪案律名之太不相襯。儘如諫臣之言。臣等之不忠不職。事事如此。泥首金吾。恭俟鈇鉞。勿胥有命。陳賀且迫。雖不得不趨參。而負犯自如。廉防亦重。未蒙勘處之前。無非臣等縮伏俟譴之日。伏乞亟命有司。重勘臣等之罪。批以。胥命之擧。已失於過當。又何陳箚控辭。卿等安心勿辭。仍命遣史官傳諭于時原任諸大臣。
정조 9년 · 강
命戶曹判書趙㻐原疏還給。